Միւս կողմէ, նոյնպէս երէկ, Վեհափառ Հայրապետը Մայր Աթոռ Սուրբ Էջմիածնի մէջ հանդիպեցաւ Ախլցխայէն ուխտաւորներու հետ։ Այս վերջիններուն ուխտագնացութիւնը կազմակերպուած էր Հայ Առաքելական Եկեղեցւոյ Վիրահայոց թեմի նախաձեռնութեամբ։ Ախլցխայի հոգեւոր հովիւ Տ. Յակոբ Աբեղայ Սահակեան Նորին Սրբութեան տեղեկացուց ուխտագնացութեան ծրագրին մասին եւ շնորհակալութիւն յայտնեց Վեհափառ Հայրապետի ջերմ ընդունելութեան համար։ Հայր սուրբը միեւնոյն ժամանակ ուխտաւորներու սէրն ու զօրակցութիւնը փոխանցեց Ամենայն Հայոց Կաթողիկոսին մտահոգութիւն յայտնելով եկեղեցական կեանքի վերջին օրերու զարգացումներուն առընչութեամբ։